በተቃውሞ ለወደሙ ንብረቶች መንግሥት ካሳ ሊከፍል ነው
- ልማት ባንክ የብድር አከፋፈል ላይ ማስተካከያ ያደርጋልየገንዘብና ኢኮኖሚ ልማት ትብብር ሚኒስቴር በኦሮሚያና በአማራ ክልሎች በተነሳው ሁከት ንብረት ለወደመባቸው ካሳ እንዲከፍል ተወሰነ፡፡ ከኢትዮጵያ ልማት ባንክ ብድር የወሰዱ የውድመቱ ሰለባ ኢንቨስተሮች ደግሞ፣ የብድር መክፈያ ጊዜና አከፋፈል ላይ ማሻሻያ እንዲደረግላቸው ውሳኔ ተላልፏል፡፡በኦሮሚያ ክልል ለአንድ ዓመት በቆየው በአማራ ክልል ደግሞ በ2008 ዓ.ም. መጨረሻ ወራት ተከስቶ በነበረው ተቃውሞ በርካታ ሕይወት ከማለፉ በተጨማሪ በርካታ ኢንቨስትመንቶች፣ የግለሰብ ንብረቶችና የሕዝብ የልማት ተቋማት ላይ መጠነ ሰፊ ውድመት አጋጥሞ እንደነበር ይታወሳል፡፡በእነዚህም ተቃውሞዎች ፋብሪካዎች፣ እርሻዎችና የተለያዩ ንብረቶች የወደሙባቸው መንግሥት ካሳና ድጋፍ እንዲያደርግላቸው የተለያዩ ፓኬጆችን በማቅረብ ጥያቄዎች አቅርበዋል፡፡ በማቅረብ ላይም እንደሚገኙ ታውቋል፡፡የኢትዮጵያ ልማት ባንክ ፕሬዚዳንት አቶ ኢሳያስ ባህረ ለሪፖርተር እንደገለጹት፣ የወደሙ ንብረቶችን በማጥናት፣ የሚያጠና የባለሙያዎች ኮሚቴ ተቋቁሟል፡፡ ኮሚቴውን የሚመራው የኢትዮጵያ ልማት ባንክ መሆኑንና በኮሚቴ አባልነት የኢትዮጵያ ንግድ ባንክና የኢትዮጵያ መድን ድርጅት መታቀፋቸውም ተገልጿል፡፡‹‹ከኢትዮጵያ ኢንቨስትመንት ኮሚሽን በሚቀርቡ መረጃዎች ላይ ተመሥርተን የወደሙ ንብረቶችን አጥንተን፣ በኢትዮጵያ ኢንቨስትመንት ኮሚሽን በኩል ለጠቅላይ ሚኒስትር ጽሕፈት ቤት እንገልጻለን፤›› ያሉት አቶ ኢሳያስ፣ ‹‹የካሳ ክፍያውን የገንዘብና የኢኮኖሚ ልማት ትብብር ሚኒስቴር ይፈጽማል፤›› ብለዋል፡፡የኢትዮጵያ ልማት ባንክ ከጥናት የዘለለ ተግባርም እንደሚያከናውን አቶ ኢሳያስ ገልጸዋል፡፡ እንደ አቶ ኢሳያስ ገለጻ ከልማት ባንክ ብድር የወሰዱና ችግር የደረሰባቸው ኢንቨስተሮች የመክፈል አቅማቸው ስለሚፈተን፣ አከፋፈሉ በድጋሚ ይከለሳል፡፡‹‹የሚደረግላቸው ምሕረት ሳይሆን የደረሰባቸው ጉዳት በመክፈል አቅማቸው ላይ ተፅዕኖ ስለሚኖረው፣ የአከፋፈል ሒደቱ እንዲያገግሙ ማድረግ የሚያስችል ነው፤›› ሲሉ አቶ ኢሳያስ አስረድተዋል፡፡በኦሮሚያና በአማራ ክልሎች በተከሰቱ ተቃውሞዎች በድምሩ ከ150 በላይ ኢንቨስትመንቶችና ንብረቶች ወድመዋል፡፡ ውድመቱ በአገሪቱ ታሪክ ከዚህ ቀደም አጋጥሞ አያውቅም፡፡   